**REFERAT DE APROBARE**

***a proiectului de Ordin privind aprobarea tarifelor pentru eliberarea de către Oficiul Național al Registrului Comerțului și oficiile registrului comerțului de pe lângă tribunale de copii ale Buletinului procedurilor de insolvență, copii certificate ale actelor de procedură publicate, pentru furnizarea de informații din Buletinul procedurilor de insolvență***

Oficiul Național al Registrului Comerțului asigură îndeplinirea serviciului public de citare/comunicare/convocare/notificare a actelor de procedură emise de instanțele judecătorești și practicienii în insolvență în cadrul procedurilor de insolvență, prin publicarea acestora în **Buletinul procedurilor de insolvență**, în conformitate cu **prevederile Legii nr. 85/2014 privind procedurile de prevenire a insolvenței și de insolvență.**

În realizarea competențelor legate de gestionarea Buletinului procedurilor de insolvență, Oficiul Național al Registrului Comerțului, alături de publicarea actelor de procedură, pune la dispoziția persoanelor interesate următoarele servicii:

* furnizarea publicației Buletinul procedurilor de insolvență;
* eliberarea de copii după publicație și după actele de procedură publicate;
* furnizarea de informații din publicație: informații punctuale debitor; informații serii debitori; raport istoric privind actele de procedură publicate; informații statistice; certificate constatatoare dacă un act de procedură este sau nu este înregistrat și publicat.

Prețul de vânzare a publicației Buletinul procedurilor de insolventă, individual și pe bază de abonament, este stabilit prin Hotărârea Guvernului nr.124/2017, iar **tarifele pentru furnizarea de copii şi/sau de informații din Buletinul procedurilor de insolvență sunt stabilite prin Ordinul ministrului justiției nr.521/C/2007.**

Legea nr.151/2015 privind procedura insolvenței persoanelor fizice, **care urmează a intra în vigoare la data de 1 august 2017**, prevede înființarea **unei noi secțiuni în cadrul Buletinului procedurilor de insolvență**, denumită *“Debitori – persoane fizice cu obligații ce nu decurg din exploatarea unei întreprinderi”*, în care se vor publica, cu respectarea legislației în domeniul protecției datelor cu caracter personal, o serie de acte de procedură, limitativ prevăzute de lege (deciziile comisiilor de insolvență, hotărârile instanțelor de judecată, actele emise de administratorii procedurii s.a.).

Potrivit Normelor metodologice de aplicare a prevederilor Legii nr.151/2015, aprobate prin Hotărârea Guvernului nr.419/2017, Oficiul Național al Registrului Comerțului, în plus față de publicarea actelor de procedură, va pune la dispoziția persoanelor interesate, următoarele servicii legate de procedurile de insolvență incidente persoanelor fizice:

* eliberarea de copii după publicație și după actele de procedură publicate;
* furnizarea de informații din publicație: informații punctuale debitor; informații serii debitori; raport istoric privind actele de procedură publicate; informații statistice; certificate constatatoare dacă un act de procedură este sau nu este înregistrat și publicat.

Tarifele pentru aceste servicii se stabilesc, potrivit art.45 alin.(3) din Normele metodologice sus-citate, prin ordin al ministrului justiției, acestea putând fi actualizate anual, în funcție de indicele inflației.

Tarifele propuse prin prezentul ordin sunt stabilite prin raportare la tarifele prevăzute Ordinul nr.521/C/2007, sus-citat (aferente furnizării de copii și informații din secțiunea Buletinului procedurilor de insolvență destinată procedurii insolvenței profesioniștilor), față de care s-au efectuat operațiuni de comasare/reducere, respectiv:

* tariful pentru informații este stabilit la 3 lei/debitor, prin raportare și comasare a tarifului reglementat pentru aceeași operațiune în Ordinul nr. 521/C/2007;
* tariful pentru certificatul constatator se păstrează la același nivel ca şi cel din Ordinul nr. 521/C/2007;
* tariful pentru raportul istoric este stabilit la 30 lei/debitor, prin raportare și reducere a tarifului reglementat pentru aceeași operațiune în Ordinul nr. 521/C/2007 și la același nivel cu tariful pentru certificatul constatator;
* tariful pentru date statistice și informații serii este stabilit la 3 lei/criteriu/debitor, prin raportare, comasare și reducere a tarifului reglementat în Ordinul nr. 521/C/2007;
* tariful pentru copii certificate este menținut la același nivel ca în Ordinul nr. 521/C/2007, respectiv 4 lei + 0,2 lei/pagină certificată;
* tariful pentru copii este uniformizat și stabilit la 0,2 lei/pagină copie, prin raportare, comasare și reducere a tarifului reglementat de Ordinul nr. 521/C/2007, fiind menținut la nivelul tarifului pentru copii certificate pe pagină.

Pentru respectarea **principiilor sistematizării și unicității reglementării**, astfel cum prevede Legea nr.24/2000 privind normele de tehnică legislativă, cu modificările şi completările ulterioare (art 13-14), propunem includerea **într-un singur act normativ** a tuturor tarifelor precizate anterior, pentru care legea prevede stabilirea cuantumului prin ordin al ministrului justiției, tarife legate de gestionarea Buletinului procedurilor de insolvență de către Oficiul Național al Registrului Comerțului (secțiunea privitoare la procedura insolvenței profesioniștilor, respectiv secțiunea privitoare la procedura insolvenței persoanelor care nu exploatează o întreprindere).

Față de cele prezentate, a fost elaborat prezentul *proiect de Ordin privind aprobarea tarifelor pentru eliberarea de către Oficiul Național al Registrului Comerțului și oficiile registrului comerțului de pe lângă tribunale de copii ale Buletinului procedurilor de insolvență, copii certificate ale actelor de procedură publicate, pentru furnizarea de informații din Buletinul procedurilor de insolvență*, **pe care, dacă sunteți de acord, vă rugăm să îl semnați.**